Zna se što je u zakonskim obavezama našeg ministarstva, to je financiranje nastavnika, ali ostalo bi trebala lokalna samouprava. Naše ministarstvo tu ne može puno, i sami znate da smo i ove godine ostali bez dijela proračuna i to upravo onog iz kojeg bi se nešto u tom smislu moglo poduzeti«, rekao je Mornar

ZAGREB – Ministar znanosti, obrazovanja i sporta Vedran Mornar izjavio je danas da njegovo ministarstvo, zbog manjka novca, ne može puno učiniti za djecu kojima roditelji ne mogu platiti obrok u školi, a Ministarstvo socijalne politike i mladih te lokalnu samoupravu pozvao je da se uključe u rješavanje tog problema.

»Mislim da nije na Ministarstvu obrazovanja osigurati obroke djeci. Mislim da se Ministarstvo socijalne politike i mladih mora uključiti«, rekao je Mornar novinarima u Saboru, nakon aktualnog prijepodneva.

I lokalnu samoupravu pozvao je da se uključi u rješavanje tog problema, upozorivši da gradovi i općine moraju osigurati uvjete za osnovnu školu.

»Zna se što je u zakonskim obavezama našeg ministarstva, to je financiranje nastavnika, ali ostalo bi trebala lokalna samouprava. Naše ministarstvo tu ne može puno, i sami znate da smo i ove godine ostali bez dijela proračuna i to upravo onog iz kojeg bi se nešto u tom smislu moglo poduzeti«, rekao je Mornar.

Tumačenje premijera Zorana Milanovića da je od nedostatka hrane veći problem nekvalitetna hrana, Mornar nije želio komentirati.

»Ne bih to komentirao. Mislim da je problem i jedno i drugo. Ako djeca nemaju hranu, to je doista problem i to treba riješiti, ali ponovo upućujem na jedno drugo ministarstvo«, kazao je.

Mornar je potvrdio da je u njegovu ministarstvu imenovano posebno povjerenstvo koje bi trebalo utvrditi koliko djece gladuje u školama.

»Zapelo je pri promjeni ministra. Kad je prošli ministar otišao, a ja došao, jednostavno se na tome nije nastavilo raditi, a mene o tome nitko nije obavijestio. Čim sam čuo, požurio sam da se nastavi rješavati problem i imat ćemo neko rješenje, ponavljam u suradnji s drugim ministarstvom«, najavio je Mornar.